隆上人歸省覲留龍山爲予寫起信論作此謝之
作者：釋德洪
朝代：宋

paragraphs: 芙蓉阿隆耽兩耳，急性天然緩如葦。
懷親徑歸不肯留，少留龍山今月矣。
新交未數故人稀，睡足明窗臨棐几。
管城落帽爲微笑，便覺金光走龍尾。
試校鵝經拂硬黄，傳此寶書千餘紙。
紙光葉葉揭筠膜，字工戢戢行凍螘。
勝公昔讀龍宫文，百本妙談此其髓。
流落人間今幾年，此去西天十萬里。
我寄閑房古寺中，閬風著氈自當止。
自非道人三昧力，此書何以能至此。
炷香一讀萬緣空，海印發光初按指。
願君垢盡雞出燖，亦於此法信根起。
生生要續無盡燈，照了無明癡種子。